Lav et referat af nedenstående tekst:

Tekst:
Forenklingsudvalget, der lige nu ser på den samlede danske indsats med erhvervsfremme, foreslår en reduktion og centralisering af erhvervsklynger, herunder det maritime brancheudviklingscenter MARCOD. Derfor bakker fem nordjyske maritime netværk op om det nordjyske brancheudviklingscenter i Frederikshavn. De forklarer hver især, hvordan MARCOD er med til at gøre en forskel for det nordjyske, maritime erhvervsmiljø. - Uden MARCOD ville vores maritime netværk i Nordjylland ikke være så stærke og synlige og opnå så gode resultater, som de gør i dag, pointerer Per Christensen, formand for Hirtshals Service Group til Kanal Frederikshavn. Han mener, at MARCOD er et strålende eksempel på en velfungerende regional klyngeorganisation. Serviceteam Skagen yder også massiv støtte til MARCOD: - MARCOD er fyrtårnet i den maritime branche i Nordjylland. De er vores ansigt udadtil og den egentlige årsag til vores stærke maritime klynge heroppe, siger Peter Møller, formand for Serviceteam Skagen. Maritime Network Frederikshavn, Serviceteam Skagen, Aalborg Maritime Network, Hirtshals Service Group og Hanstholm Maritime Service Network dækker til sammen cirka 250 nordjyske maritime virksomheder. - MARCODs indsats har været med til at fasttømre begrebet Det Blå Nordjylland. Det er altafgørende for at sikre og udvikle det maritime samarbejde i de lokale havnemiljøer i Nordjylland og på tværs af regionen. MARCOD er garanten for væksten hos de maritime virksomheder, øget beskæftigelse og et løft i kompetenceniveauet, mener Lars Henrik Hejlesen, formand for Maritime Network Frederikshavn. - Helt konkret står MARCOD for eksempel i spidsen for et retrofit netværk med 10 virksomheder, som deler viden med hinanden og dermed får adgang til de nyeste trends fra MARCOD, så vi sammen kan markedsføre området, siger Lars Henrik Hejlesen. Han bakkes op af formanden for Aalborg Maritime Network, Troels Severinsen. - MARCOD har hjulpet os med at starte et maritimt netværk i Aalborg med en stribe konkrete projekter, for eksempel en autonom havnebus. MARCOD demonstrerer blik for helheden, og de binder os sammen med det øvrige maritime økosystem og initiativer i regionen og nationalt, så vi sammen kan adressere fælles udfordringer og potentialer. MARCOD er som regionalt brancheudviklingscenter og klyngesekretariat tæt på sine medlemmer, hvilket er helt afgørende nødvendigt, hvis det skal batte noget, siger Troels Severinsen. Christine Lunde, adm. direktør for MARCOD, er glad for den nordjyske maritime opbakning. - Vi har en maritim styrkeposition i Nordjylland med godt 400 virksomheder. Den skal vi udnytte og fastholde. Derfor skal MARCOD fortsat ligge i Nordjylland med mulighed for regional medfinansiering, så vi på den nordjyske maritime klynges vegne fortsat kan adressere fælles udfordringer og finde fælles løsninger, for eksempel med hensyn til kvalificeret arbejdskraft, siger Christine Lunde i en kommentar til regeringens centraliseringsplaner.

Referat:
Regeringens Forenklingsudvalg truer med at trække tæppet væk under MARCOD i Nordjylland, og det får nu de maritime nordjyske netværk på barrikaderne.